 उनें दिनें गै साठे होरें उर्दू च इक लघु-कथा बी लिखी जेदे अधार पर उनें ‘पैह‌्ला फुल्ल’ क्हानी लिखी दी ऐ।  1930 ई. च साठे हुन्दा ब्याह् पंजाब दे पसरूर नां दे इलाके च डोडै ग्रां दे ब्रैह्मण परिवार च सरस्वती नां दी कुड़ी कन्नै होआ।  साठे होर बशक्क बड़े मिलनसार ते हर-दिल-अजीज हे पर उस कुड़ी दे भागें च इन्दे कोला सुख लैना नेई हा लिखे दा।  उन्नै इन्दे उड्डरदे सभाς करी सारी उमर दुख गै भोगेआ सिर्फ इन्दे नां कन्नै जुड़ी दी रेही।  1931 कोला 1936 ई. तगर भगवत प्रसाद हुन्दी दिलचस्पी राजनीति ते पत्रकारिता च रेही।  साठे होर बल्लें-बल्लें 1936 तगर ‘इन्कशाफ’ दे अडीटर बनी गे।  साठे होर बड़े दलेर सभाς दे हे।  जे किश उनें गी ठीक बझोंदा उसी ओह् बड़े निडर होइयै आखी दिन्दे।  ‘इन्कशाफ’ दे सम्पादकी लेखें च सरकारै पर इक करारी चोट होन्दी।  सरकारै ने तंग आइयै इनें गी रियासतै चा बाह‌‌्‌‌‌‌‌र कड्ढना गै मनासब समझेआ।  रियासतै चा ते ओह् बाह‌‌्‌‌‌र नेई कड्ढी सके पर अखबारै दे मालकै पर जोर पाइयै इनें गी नौकरी चा बरखासत कराई ओड़ेआ।  बड़े गै जतनें बाद उनें गी धर्मार्थ दे मैह‌् कमें च नौकरी थ्होई।  साठे होरें कटड़ा-बैष्णो देवी, हरिद्वार, अयोध्या ते काशी थाह‌‌्‌रें नौकरी कीती।  काशी ओह् छे साल रेह्।  उत्थें उनें जोतश विद्या सिक्खी , समाज-सेवा कीती ते एह‌्दे इलाहा साहित्थ सृजना बी कीती।  काशी च उन्दा सम्पर्क हिन्दी दी अखबार ‘आज दे सम्पादक श्री विष्णुराव पराडकर हुन्दे कन्नै होआ जिंदे प्रभाव च आनियै भगवत प्रसाद होंरं उर्दू चा छोड़ियै हिन्दी च लिखना शुरू करी दित्ता।  जदूं उन्दा बनारस थमां बदली दा हुकम आया तां ओह् सुनियै मान्दे पेई गे।  इन्ने मान्दे जे उनें गी रामकृष्ण मिशन हस्पतालै च दाखल होना पेआ।  राजी होने पर उनें नौकरी गै छोड़ी ओड़ी ते जम्मू आई गे। 